মানস ভুঁইয়াকে গেলাও যাচ্ছে না! না-যাচ্ছে ওগরানো। বেজায় ফ্যাসাদে প্রদেশ কংগ্রেস। 
রাজ্য কংগ্রেস নেতৃত্ব তাঁকে সাসপেন্ড করার প্রক্রিয়া শুরু করেছেন। কিন্তু সাসপেন্ড করলেও মানস দলে থেকে আপাতত যা করছেন, তা-ই করে যাবেন। কংগ্রেসের হুইপটা মানলেই হল। আর বহিষ্কার করলে তো পোয়াবারো! দলহীন বিধায়ক হয়ে পাঁচটা বছর কাটিয়ে দিতে পারবেন। চাই কী ইস্তফা দিয়ে আবার সবং থেকে জিতে আসতে পারবেন তৃণমূলের টিকিটে। সঙ্গে বিধানসভার পাবলিক অ্যাকাউন্টস কমিটির (পিএসি) চেয়ারম্যান থাকবেন। বিরোধীরা তাঁর ডাকা বৈঠক বয়কট করতে পারেন। তাতে তাঁর কিছু যাবে-আসবে না। 
মানসের ঘনিষ্ঠেরা মনে করছেন, তাঁদের নেতা এখন ‘সুবিধাজনক’ অবস্থানে। তাঁকে নিয়ে প্রদেশ নেতৃত্ব যে ‘বিড়ম্বিত’, শুক্রবারেই তা স্পষ্ট হয়ে গিয়েছে, যখন মানসের বিরুদ্ধে নেওয়া দলগত সিদ্ধান্তের কথা জানাতে গিয়ে ‘ব্যক্তিগত’ স্তরে তাঁকে আক্রমণ করে বসেছেন বিরোধী দলনেতা আব্দুল মান্নান। ‘দলবিরোধী’ কাজের অভিযোগে এদিন মানসকে সাসপেনশনের সুপারিশ করার সিদ্ধান্ত নেওয়া হয় কংগ্রেস পরিষদীয় দলের বৈঠকে। সেই সিদ্ধান্তের কথা ঘোষণা করতে গিয়ে মেজাজ হারিয়েছেন মান্নান। অথচ এই মান্নানই পিএসি বিতর্কে মানসের আক্রমণের মুখে টানা ধৈর্য ধরে রেখেছিলেন! 
বিধানসভায় কংগ্রেস পরিষদীয় দলের ঘরে যাতায়াত নিয়ে পরোক্ষে মানসকে ‘হেনস্থা’র আশঙ্কার কথা শুনিয়েছেন মান্নান। তাঁর কথায়, ‘‘কংগ্রেস পরিষদীয় দল মানস ভুঁইয়াকে বয়কট করছে। তিনি পরিষদীয় দলের ঘরে আসতেই পারেন। কিন্তু কোনও বিধায়ক তাঁর সঙ্গে খারাপ আচরণ করলে তার দায় মানস ভুঁইয়ার।’’ কখনও মান্নান প্রশ্ন তুলেছেন, কীভাবে মানস মানিকতলার ফ্ল্যাটটি পেয়েছেন। কখনও বেসরকারি স্বেচ্ছাসেবী সংগঠন সংক্রান্ত প্রশ্নে জনস্বার্থ মামলা করার হুঁশিয়ারি দিয়েছেন। কখনও প্রশ্ন তুলেছেন, বিধায়ক না-থাকা সত্ত্বেও মানস কীভাবে কিড স্ট্রিটের বিধায়ক আবাসে থেকেছেন। কখনও টেনে এনেছেন মানসের সঙ্গে সাবেক বাম সরকারের ‘ঘনিষ্ঠ’ যোগাযোগের প্রসঙ্গ। এমনকী, তাঁর সঙ্গে মানসের কোথায় ফারাক, তা-ও বোঝাতে ছাড়েননি মান্নান। বলেছেন, ‘‘আমি কখনও কারও কাছে হাত পাতি না। আমার রাজনৈতিক ইতিহাস সকলে জানেন!’’
মান্নানের অব্যবহিত পরেই বিধান ভবনে সাংবাদিক বৈঠক করেন অধীর। সেখানে মানস-সংক্রান্ত প্রশ্নের জবাবে তিনি স্পষ্টই বলেন, ‘‘কংগ্রেস পরিষদীয় দলের তরফে মানস ভুঁইয়ার সাসপেনশনের সুপারিশ করে আমাকে একটি চিঠি দেওয়া হয়েছে। সেটি আমি এআইসিসি’র শৃঙ্খলারক্ষা কমিটির চেয়ারম্যান এ কে অ্যান্টনির কাছে পাঠিয়ে দিয়েছি। দ্রুত সিদ্ধান্ত নেওয়ার আবেদনও জানিয়েছি।’’  বস্তুত, অধীর আরও আক্রমণাত্মক, ‘‘ও (মানস) তৃণমূলের কুনকি হাতি! সুপারি নিয়ে দল ভাঙানোর চেষ্টা করছে। ওকে যাকে দ্রুত সাসপেন্ড এবং বহিষ্কার করা হয়, আমরা সেজন্য বলেছি।’’ 
আর মানস? 
ধুরন্ধর এবং ‘মজা’ দেখতে মশগুল মানস উল্টে দল এবং বিরোধী দলনেতার হুঁশিয়ারিকে সহানুভূতি আদায়ের ‘অস্ত্র’ হিসাবেই ব্যবহার করেছেন। তাঁর কথায়, ‘‘আমি ওই ঘরের (পরিষদীয় দলের ঘর) জলস্পর্শও করব না! বিধানসভার প্রধান স্পিকার। আমি তাঁকে জানাব, অধীরের উপদেশে এবং মান্নানের নেতৃত্বে আমি শারীরিক ও মানসিকভাবে হেনস্থার শিকার হতে পারি!’’ অধীরের কথার পাল্টা বলেছেন, ‘‘কুনকি হাতি আর সুপারির কথা বলে নোংরাভাবে আমায় আক্রমণ করছেন। সুপারি তো সমাজবিরোধীদের মুখের ভাষা! তিনি কি ওটা মুখ ফস্কে বললেন? নাকি ওটা নিজের কৃতকর্মের বহিঃপ্রকাশ? অধীর-মান্নান এখন জগাই-মাধাই হিসেবে প্রতিযোগিতায় নেমেছে কংগ্রেস সংস্কৃতিটা নষ্ট করতে!’’
মান্নানের পাল্টা সাংবাদিক বৈঠকটি বিধানসভা ভবনেই করেছেন সবংয়ের বিধায়ক। কখনও হাতজোড় করে নমস্কারে, কখনও ডান হাতের পাঁচ আঙুল কপালে তুলে স্যালুট করে মান্নানকে ‘গ্রেট লিডার’ বলে তীব্র কটাক্ষে বিঁধেছেন। ‘দলবিরোধী’ কোনও কাজের সঙ্গে তিনি যুক্ত নন বলে দাবি করে মানস বলেছেন, ‘‘সিপিএমের সঙ্গে থাকতে থাকতে আলিমুদ্দিনের সংস্কৃতিটা ভালই রপ্ত করেছেন মান্নান। মনের কথা এতদিন চেপে রাখতে পারলেও যা ভাবছিলেন, তা প্রকাশ পেয়েছে।’’ একইসঙ্গে তাঁর সংযোজন, ‘‘মান্নান মানসিক অবসাদে ভুগছেন। তিনি চাইলে ভাল চিকিৎসকের ব্যবস্থা করে দিতে পারি।’’ 
কংগ্রেসের একাংশের মতে, সাসপেনশন প্রক্রিয়ার মধ্যে ঠেলে দেওয়ায় মানসের ‘সুবিধা’ হল। কারণ, এরপর তাঁর আর হারানোর কিছু নেই। বরং তিনি আরও ‘বেলাগাম’ হয়ে আক্রমণ করবেন অধীর-মান্নানকে। অন্দরের গোলমাল উস্কে দিয়ে প্রদেশ কংগ্রেসের অভ্যন্তরীণ রাজনীতিকে আরও ‘জটিল’ করে দিতে পারবেন। প্রতিনিয়ত তার ‘সুযোগ’ নেবে শাসক তৃণমূল। রাজ্যের মূল বিরোধীদল কংগ্রেসকে ছত্রখান করার সেই সুযোগ তারা ছাড়বে না। বস্তুত, সেই কাজেই মানসকে ‘ব্যবহার’ করছেন তৃণমূলনেত্রী মমতা বন্দ্যোপাধ্যায়। আর রাজ্য কংগ্রেসকে হাবুডুবু খেতে দেখে ‘মজা’ দেখছে শাসকশিবিরও। 
আর মানস কী চাইছেন? অধীর-মান্নানের কোর্টে বলটি ঠেলে দিয়ে মানস চাইছেন বহিষ্কার। নইলে কি আর সাসপেনশনের প্রক্রিয়ার কথা শুনে বলেন, ‘‘ফোড়া পাকতে সময়ে লাগে। আমি ডাক্তার। সঠিক সময়ে সঠিক সিদ্ধান্ত নেব।’’ 




কংগ্রেস ক্ষয়িষ্ণু প্রমাণ দিতে অভিষেকের অস্ত্র ভুঁইয়ারাই

			বিদ্রোহী মানস ভুঁইয়াকে কেন্দ্র করে কংগ্রেসের অন্দরে ‘ডামাডোলে’ খুশি তৃণমূল। কংগ্রেসের সেই ভাঙন সামনে রেখেই শুক্রবার রাজ্যকে ‘বিরোধীমুক্ত’ করার আহ্বান জানিয়েছেন ‘তৃণমূলের ভবিষ্যত্’ অভিষেক বন্দ্যোপাধ্যায়। তাঁর হাত ধরেই বৃহস্পতিবার তৃণমূলে যোগ দিয়েছেন মানসের ভাই তথা পশ্চিম মেদিনীপুর জেলা কংগ্রেসের সদ্যপ্রাক্তন সভাপতি বিকাশ ভুঁইয়া। এসেছেন সবং পঞ্চায়েত সমিতির সভাপতি অমল পণ্ডাও। ছাত্র পরিষদের প্রতিষ্ঠাদিবসের সভায় এদিন সেই প্রসঙ্গ উল্লেখ করেই অভিষেক বলেছেন, ‘‘এরপর কংগ্রেসকে দূরবীন দিয়ে দেখতে হবে!’’ দ্বিতীয়বার ক্ষমতায় আসার পর নতুন করে বিরোধী শিবির ভাঙার অভিযান শুরু করেছে তৃণমূল। সেই সূত্রেই দলের লক্ষ্য স্পষ্ট করে অভিষেক বলেছেন, ‘‘আগামী লোকসভা ভোটে ৪২টি আসনের ৪২টিই হবে তৃণমূলের! সব জেলা পরিষদ, পঞ্চায়েত সমিতি এবং গ্রাম পঞ্চায়েতও দখল করে দেখাব।’’ কংগ্রেস-সিপিএমকে ক্ষয়িষ্ণু হিসাবে চিহ্নিত করে বিজেপি’কে সম্ভাব্য বিরোধী শক্তি হিসাবে দেখছে তৃণমূল। সেই সুর অভিষেকের গলাতেও। তিনি বলেন, ‘‘বিধানসভা ভোটে কংগ্রেস-সিপিএমকে আমরা এক ছটাক জায়গাও ছাড়িনি। বিজেপি’কেও গণতান্ত্রিক পথেই কোনও বুথে মাথা তুলতে দেব না!’’ কংগ্রেস-সিপিএম সম্পর্কে আক্রমণাত্মক ছিলেন বিরোধী শিবির ভাঙার অন্যতম কারিগর অরূপ বিশ্বাসও। তাঁর কথায়, ‘‘ওই দু’টো দল আর থাকবে না!’’ বিজেপি’কে কড়া আক্রমণ করেছেন ফিরহাদ হাকিমও।